b'\n_START_ARTICLE_\nLopenselk\xc3\xa4\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 172 hehtaaria eli 1,7 neli\xc3\xb6kilometri\xc3\xa4 ja se on 2,4 kilometri\xc3\xa4 pitk\xc3\xa4 ja 1,8 kilometri\xc3\xa4 leve\xc3\xa4. J\xc3\xa4rvell\xc3\xa4 on avoin j\xc3\xa4rvenselk\xc3\xa4, mutta rannat muodostuvat kolmesta lahdesta ja K\xc3\xa4kisaaren suojaamasta j\xc3\xa4rvenper\xc3\xa4st\xc3\xa4. J\xc3\xa4rven pohjoisp\xc3\xa4\xc3\xa4ss\xc3\xa4 sijaitsee Ikkaanlahti, jonka Punaniemen ja Haroniemen v\xc3\xa4linen lahdensuu on 130 metri\xc3\xa4 leve\xc3\xa4. L\xc3\xa4nsirannasta, Tiihalanniemen ja Valkealuodon suojista, ty\xc3\xb6ntyy lounaaseen l\xc3\xa4hes 500 metri\xc3\xa4 pitk\xc3\xa4 ja 130 metri\xc3\xa4 leve\xc3\xa4 Tiihalanlahti. Tiihalanlahden vastarannalla sijaitsee sit\xc3\xa4 suurempi Matolahti, joka on 550 metri\xc3\xa4 pitk\xc3\xa4 ja 550 metri\xc3\xa4 leve\xc3\xa4. Etel\xc3\xa4- ja kaakkoisrannalla K\xc3\xa4kisaaren takana sijaitsee nimet\xc3\xb6n j\xc3\xa4rvenper\xc3\xa4. jossa sijaitsee j\xc3\xa4rven toinen luusua. Toinen lasku-uoma sijaitsee Matolahdessa._NEWLINE_J\xc3\xa4rvess\xc3\xa4 on nelj\xc3\xa4 saarta. Niiden yhteispinta-ala on kuusi hehtaaria, mik\xc3\xa4 on noin 3,3 prosenttia j\xc3\xa4rven kokonaispinta-alasta. K\xc3\xa4kisaari on yli viiden hehtaarin suuruinen, Valkealuoto ja toinen nimet\xc3\xb6n saari ovat yli aarin kokoiset ja yksi on alle aarin kokoinen luoto. K\xc3\xa4kisaaressa ja Valkealuodossa on yhteens\xc3\xa4 nelj\xc3\xa4 vapaa-ajan asuntoa ja K\xc3\xa4kiluodon kautta kulkee s\xc3\xa4hk\xc3\xb6linja._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. J\xc3\xa4rven tilavuudeksi on saatu 18,7 miljoonaa kuutiometri\xc3\xa4 eli 0,0187 kuutiokilometri\xc3\xa4. Sen keskisyvyys on 10,9 metri\xc3\xa4 ja suurin syvyys on 33,1 metri\xc3\xa4. Syvin kohta sijaitsee sel\xc3\xa4ll\xc3\xa4 luodon ja Valkealuodon puoliv\xc3\xa4liss\xc3\xa4. J\xc3\xa4rvell\xc3\xa4 on muitakin syv\xc3\xa4nteit\xc3\xa4. J\xc3\xa4rven etel\xc3\xa4p\xc3\xa4\xc3\xa4ss\xc3\xa4 K\xc3\xa4kisaaren kummallakin puolella sijaitsee 22 metri\xc3\xa4 ja 24 metri\xc3\xa4 syv\xc3\xa4t syv\xc3\xa4nteet. J\xc3\xa4rven p\xc3\xa4\xc3\xa4syv\xc3\xa4nne alkaa K\xc3\xa4kisaaren luoteispuolelta ja jatkuu Matolahden suulle. Ikkaanlahdella on viel\xc3\xa4 erikseen 16 metri\xc3\xa4 syv\xc3\xa4\xc3\xa4._NEWLINE_Sen rantaviivan pituus on 12,4 kilometri\xc3\xa4. J\xc3\xa4rven rannat ovat puoliksi mets\xc3\xa4maata ja peltomaata. Sen l\xc3\xa4hiymp\xc3\xa4rist\xc3\xb6ss\xc3\xa4 sijaitsee kymmenen maatilaa ja kymmen muuta hajallaan sijaitsevaa asutusta. Rannoille on rakennettu noin 50 vapaa-ajan asuntoa. J\xc3\xa4rven \xc3\xa4\xc3\xa4nimaisemaan vaikuttavat valtatie 9 ja Orivesi\xe2\x80\x93Jyv\xc3\xa4skyl\xc3\xa4-rautatie, jotka kiert\xc3\xa4v\xc3\xa4t j\xc3\xa4rven sen pohjoisrantoja seuraten.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueella (35.7) L\xc3\xa4ngelm\xc3\xa4veden alueeseen (35.72), jonka Koljonsel\xc3\xa4n alueeseen (35.722) se kuuluu. J\xc3\xa4rven vedenpinnan korkeus on 84,2 metri\xc3\xa4 mpy. J\xc3\xa4rven vedenpinta on samalla korkeudella kuin sen yl\xc3\xa4puolisella Harolanlahdella (25 ha) ja alapuolisella Koljonsel\xc3\xa4ll\xc3\xa4 (4\xc2\xa0047 ha)._NEWLINE_J\xc3\xa4rvi saa p\xc3\xa4\xc3\xa4osan vedest\xc3\xa4\xc3\xa4 Harolanlahdelta, johon \xc3\x84v\xc3\xa4nt\xc3\xa4j\xc3\xa4rven valuma-alueen (35.724) laskujoki Talviaistenjoki laskee \xc3\x84v\xc3\xa4nt\xc3\xa4j\xc3\xa4rvest\xc3\xa4 (339 ha). J\xc3\xa4rveen laskee edellisten lis\xc3\xa4ksi vain Pikkulampi, jonka laskuoja laskee j\xc3\xa4rven kaakkoisp\xc3\xa4\xc3\xa4h\xc3\xa4n. J\xc3\xa4rven omia laskujoki on kaksi. J\xc3\xa4rven etel\xc3\xa4p\xc3\xa4\xc3\xa4st\xc3\xa4 laskee Kaivannonsalmi Koljonsel\xc3\xa4n S\xc3\xa4kki\xc3\xa4nselk\xc3\xa4\xc3\xa4n, ja Matolahdelta se laskee R\xc3\xb6yhd\xc3\xa4nsalmen kautta Karviansalmeen. T\xc3\xa4ss\xc3\xa4 mieless\xc3\xa4 j\xc3\xa4rvi on bifurkaatioj\xc3\xa4rvi.\n_START_SECTION_\nHistoriaa\n_START_PARAGRAPH_\nVuoden 1752 Anders Colleenin piirt\xc3\xa4m\xc3\xa4ss\xc3\xa4 L\xc3\xa4ngelm\xc3\xa4en pit\xc3\xa4j\xc3\xa4nkartassa n\xc3\xa4kyy my\xc3\xb6s osa Lopensel\xc3\xa4st\xc3\xa4. Siin\xc3\xa4 R\xc3\xb6yhd\xc3\xa4nsalmi on nykyist\xc3\xa4 leve\xc3\xa4mpi muodostaen suoran yhteyden Karviansalmeen ja siihen on piirretty my\xc3\xb6s nykyinen Kaivannonsalmi. Toinen eroavaisuus on Tiihalanniemi, joka on pit\xc3\xa4j\xc3\xa4nkartassa saari. Nykykartoissa maatilan nimi on Viitasaari, joka voi olla j\xc3\xa4\xc3\xa4nne tuolta ajalta. T\xc3\xa4m\xc3\xa4 on mahdollista johtuen vuonna 1830 sattuneesta Kaivannaon kanavan tapaturmasta, joka laski sek\xc3\xa4 L\xc3\xa4ngelm\xc3\xa4veden ett\xc3\xa4 Koljolansel\xc3\xa4n vedenpintaa noin kaksi metri\xc3\xa4. Jos j\xc3\xa4rven nykypintaa nostaisi yli puoli metri\xc3\xa4, tulvisi Lopensel\xc3\xa4n it\xc3\xa4rannalla oleva py\xc3\xb6re\xc3\xa4 Pikkulampi, joka on pit\xc3\xa4j\xc3\xa4nkarttaan piirretty soikean muotoiseksi._NEWLINE_Vuosien 1957\xe2\x80\x931986 peruskartoissa ei ole tapahtunut peltoviljelyss\xc3\xa4 ja haja-asutuksessa merkitt\xc3\xa4vi\xc3\xa4 muutoksia. Sen sijaan vapaa-ajan asuntoja on ilmestynyt j\xc3\xa4rven rannoille runsaasti. Samoin rautatien Talviaisten pys\xc3\xa4kki on h\xc3\xa4vinnyt Harolanlahden lasku-uoman paikalta.'